**Համայնքի ղեկավար Վ.Ղալումյանի տարեկան հաշվետվությունը համայնքի 2012թ բյուջեի կատարման մասին**

Իջևան համայնքի 2012թ բյուջեն կատարվել է 101.1%, այդ թվում սեփական եկամուտների մասով 105.5%:

Հարկային եկամուտների կատարողականը կազմվել է 107.9%, այդ թվում գույքահարկը կատարվել է 108.4%, որից իրավաբանական անձանց վճարումների հաշվին 110.6%, ֆիզիկական անձանց վճարումների հաշվին 107.8%:

Ընդամենը տուրքերը կատարվել են 101.5%, այդ թվում պետական տուրքերի գծով 102,8%, տեղական տուրքերի գծով 100,7%:

Ոչ հարկային եկամուտները կատարվել են 102,5%:

Ֆոնդային բյուջեն կատարվել է 139,7%: Համայնքի բյուջեի ծախսային մասը կատարվել է 98,0%, այդ թվում կրթության բնագավառում նախատեսված ծախսումները կատարվել են 100%, մշակույթ և սպորտի բնագավառը 99,8%, աղբահանություն և սանմաքրման ծախսերը՝ 99,9%, ընդհանուր բնույթի համայնքային ծառայությունները՝ 100%:

Ոգելից խմիչքների և ծխախոտի վաճառքի թույլտվության համար գանձվող տուրքը 2012թ կազմվել է 1.001.500 դրամ կամ 101.8%: Մարդատար տաքսիների թույլտվության համար գանձվող տուրքը կազմվել է 229.600 դրամ կամ 57.4%: Այստեղ դեռևս կան խոչընդոտներ կապված օրենսդրական փոփոխությունների հետ, որը տարվա մեջ մի քանի անգամ փոփոխվել է:

Գովազդների մասով նախատեսված 3.000.000 դրամի փոխարեն հավաքագրվել է 3.210.500 դրամ կամ 107%: Բացօթյա վաճառքի թույլտվության համար գանձվել է 846.000 դրամ կամ 108%:

Թանկարժեք մետաղներից պատրաստված իրերի վաճառքի թույլտվության համար գանձվել է 249,500 դրամ կամ 83,2%, վառելիքաքսայուղերի, խտացված գազերի վաճառքի թույլտվության համար գանձվել է 1.185.000 դրամ կամ 100,1%:

Կատարվել են Իջևան քաղաքի Երևանյան, Սպանդարյան,Վասիլյան փողոցների արտաքին լուսավորության ցանցի կառուցման աշխատանքներ, վերականգնվել է քաղաքում գործող արտաքին լուսավորության ցանցերը:

Անկախության փողոցի արտաքին լուսավորության բոլոր լուսատուները փոխարինվել են նոր տիպի կորպուսներով:

Վերանորոգվել է գունաերաժշտական շատրվանը: Իջևանի քաղաքապետարանի աշխատակիցները, ոստիկանության և համապատասխան կազմակերպությունների հետ համատեղ կազմակերպվել են ստուգայցեր առևտուրը կանոնակարգելու և սանիտարական նորմերը ապահովելու նպատակով: Խորհրդակցություններին քննարկվել են նոր առևտրի կետերի ստեղծման և օբյեկտների համապատասխան տեղաբաշխման հարցեր:

Քաղաքապետարանին պատկանող ,,ՌԵՆՈ” մակնիշի ավտոբուսը տրամադրվել է դպրոցներին, հասարակական կազմակերպություններին, ուսումնական հաստատություններին էքսկուրսիաներ մեկնելու նպատակով: 2012թ ընթացքում ավտոբուսներից օգտվել է մոտ 1500 մարդ: Ավտոճանապարհային ոստիկանության հետ համատեղ անց են կացվել խորհրդակցություններ քաղաքում երթևեկությունը կանոնակարգելու նպատակով:

Ամերիկյան Քաունթերփարթ ինթերնեյշնլ միջազգային կազմակերպության հետ համատեղ իրականացվել է ,,Անվտանգ Իջևան” ծրագիրը՝ տեղադրվել են լուսակիրներ և երթևեկությունը կարգավորող նշաններ: Ծրագրի արժեքը կազմել է 9.250.000 դրամ, որից 6.200.000 դրամը հատկացրել է Քաունթերփարթ ինթերնեյշնլ կազմակերպությունը:

Դեռևս կան խնդիրներ կապված քաղաքի կենտրոնական փողոցներում, հատկապես, Երևանյան փողոցի շուկայի հարակից տարածքում ավտոմեքենաների գերծանրաբեռնվածության հետ: Խնդիրը կարգավորելու նպատակով համապատասխան կազմակերպությունների հետ մշակվել և անց են կացվել միջոցառումներ 2013թ համար շուկայամերձ տարածքը ավտոմեքենաների խցանումներից թեթևացնելու համար:

2012թ ընթացքում վերագործվել են համայնքի ինը հարկանի ՝ Բլբուլյան թիվ 84, Սպանդարյան թիվ 9, Երիտասարդական թիվ 14, Մետաղագործների թիվ 10 բազմաբնակարան շենքերի վերելակները և ամբողջովին հիմնանորոգվել են Բլբուլյան թիվ 88 և Ազատամարտիկների թիվ 8 շենքերի տանիքները:

 2012թ սկզբին ,,Վորլդ Վիժն” միջազգային կազմակերպության հետ համատեղ Իջևանի մանկական զբոսայգու տարածքում իրականացվել է կարուսելների և նստարանների տեղադրման ծրագիր, իսկ տարեվերջին սկսվել են իրագործել ևս 2 ծրագրեր՝ Իջևանի թիվ 1 մանկապարտեզի մեկ խմբասենյակի վերանորոգում և 4-րդ թաղամասի Բլբուլյան փողոցի խաղահրապարակում կարուսելների, նստարաններ տեղադրում ու խաղահրապարակի բարեկարգում: Դրանք դեռևս ընթացքի մեջ են:

2012թ զգալի դրական տեղաշարժեր են կատարվել սանմաքրման, աղբահանության և կանաչապատման ուղղությամբ: Գարնանը քաղաքի տարբեր փողոցների երկայնքով տնկվել են մոտ 4000 տույա և վարդի տնկիներ, կատարվել են գետի հունի մաքրման աշխատանքներ: Ձեռք է բերվել 2 հատ նոր տեխնիկա՝ մեկ հատ ,,ԶԻԼ” մակնիշի ինքնաթափ մեքենա և մեկ հատ ,,Բելոռուս” մակնիշի էքսկավատոր: 2012թ ավելացել են 3 հաստիքներ՝ վարպետ-փականագործի, բանվորի, վարորդի:

2012թ բավականին աշխատանքներ են կատարվել ճանապարհների բարեկարգման, ասֆալտապատման ուղղությամբ: Ասֆալտապատվել են Ազատամարտիկների փողոցը և հրապարակը, մասնակի ասֆալտապատվել են /փոսային նորոգում/ Բլբուլյան, Թավրիզյան և Մետաղագործների փողոցները, բարեկարգվել է Ասլանյան փողոցը, բետոնացման աշխատանքներ են կատարվել Պռոշյան և Թավրիզյան փողոցներում: Վերանորոգվել է շուկայի դիմացի հետիոտն կամուրջը

Իջևանի քաղաքապետարանի տարածքային զարգացման և քաղաքաշինության բաժնի կողմից 2012թ կատարվել են ՝

* աճուրդային ձևով հողամասերի օտարում՝ 3 հատ,
* մրցութային ձևով հողամասերի տրամադրում՝ 3 հատ,
* տնատիրությունների և օբյեկտների հասցեավորումներ՝-130 հատ,
* բնակելի կառուցապատման հողամասերի և շինությունների հիմքերի վերականգնում ,,Իրավունք հաստատող փաստաթղթերը չպահպանված անհատական բնակելի տների'' օրենքին համաձայն՝ 171 հատ,
* վերահասցեավորում՝ 5 հատ,
* հողամասերի և ինքնակամ կառույցների համայնքային սեփականության ճանաչում՝ 22 հատ,
* հողամասերի սահմանների ճշտում՝ 9 հատ,
* հողամասերի ենթավարձակալության համաձայնեցում՝ 4 հատ,
* հողամասերի ընդլայնում՝ 2 հատ,
* ինքնակամ կառույցների օրինական ճանաչում՝ 4 հատ,
* անհատական բնակելի տների 300.0քմ –ից ավել հողամասերի ուղղակի վաճառք՝ 11 հատ,
* ինքնակամ հասարակական կառույցների օտարում՝ 7 հատ,
* նախապատվության իրավունքով ուղղակի վաճառք՝ 2 հատ,
* հողամասերի անհատույց օտարում՝ 1 հատ,
* կառուցապատման իրավունքով հողամասի տրամադրման՝ 1 հատ,
* ճարտարապետահատակագծային առաջադրանքների տրամադրում՝ 18 հատ,
* շինարարության թույլտվությունների տրամադրում ՝ 32 հատ,
* շինարարության շահագործման փաստագրման ակտերի տրամադրում՝ 5 հատ:

Իջևան համայնքում 2012թ. կազմակերպվել են բազմաթիվ միջոցառումներ նվիրված հանրապետության հիշարժան օրերին ու տարեթվերին, ավանդական հանդիսություններին: Միջոցառումները կազմակերպվել են արվեստի դպրոցի, երաժշտական դպրոցի, մշակույթի տան, ,,Ավանդույթ,, ՓԲԸ-ի ուժերով և քաղաքապետարանի անմիջական աջակցությամբ ու ղեկավարությամբ:

Հունվարի 28-ին մշակույթի տանը կազմակերպվել է միջոցառում նվիրված Հայոց բանակի օրվան:

Փետրվարի 13-ին ,,Ավանդույթ,, ՓԲԸ-ի ուժերով, Սուրբ Ներսես Շնորհալի եկեղեցու հետ համատեղ իրականացվել է միջոցառում նվիրված Տյառնընդառաջ տոնին:

Մշակույթի տանը մարտի 8-ին արվեստի դպրոցի և երաժշտական դպրոցի ուժերով նշվել է կանանց միջազգային օրը:

Մարտի 30-ին կազմակերպվել է մեծարման երեկո՝ նվիրված գրող, նկարիչ, Տավուշի մարզային գրադարանի տնօրեն Սաշա Հովսեփյանի 60-ամյակին:

Մայիսի 9 –ին նշվել է հաղթանակի օրը:

Հունիսի 8-ին կազմակերպվել է միջոցառում նվիրված երեխաների պաշտպանության միջազգային օրվան:

Սեպտեմբերի 21-ին Ազատամարտիկների հրապարակում մեծ շուքով նշվել է Անկախության օրը:

 Մայիսի 24-ին, սեպտեմբերի17-ին, հոկտեմբերի 1-ին, դեկտեմբերի 6-ին, 25-ին և 26-ին մշակույթի տանը կազմակերպվել են թատերական ներկայացումներ: Համերգային ծրագրերով հանդես են եկել հունիսի 5-ին Սուսաննա Սաֆարյանը և հուլիսի 5-ին Գոհար Խաչատրյանը:

Դեկտեմբերի 25-ից մինչև 28-ը կազմակերպվել են բացօթյա ամանորյա միջոցառումներ: Միջոցառմանը մասնակցել են արվեստի դպրոցի, երաժշտական դպրոցի, մշակույթի տան, ,,Ավանդույթ,, ՓԲԸ-ի սաները և ,,Երիտասարդ Տավուշ,, ՀԿ-ի հետ տիկնիկային թատրոնը:

Դեկտեմբերի 29-ին հանրապետության ճանաչված երգիչ-երգչուհիների մասնակցությամբ կազմակերպվել է ամանորյա համերգ և հրավառություն:

Հանրակրթական դպրոցի1-3 դասարանների աշակերտներին, մանկապարտեզի սաներին, Հույսի կամուրջ հաճախող հաշմանդամ երեխաներին և ,,ՍՕՍ,, մանկական գյուղի սաներին հանձնվել են ամանորյա նվերներ:

Զոհված ազատամարտիկների ընտանիքներին, պատերազմի վետերաններին տրվել է ֆինանսական օգնություն:

2012թ-ին արվեստի դպրոցի ,,Փյունիկ,, պարային համույթի սաները մասնակցել են բազմաթիվ պարային փառատոնների և արժանացել մրցանակների և պատվոգրերի:

,,Նազանք,, պարի հանրապետական մրցույթ փառատոնում արժանացել են 1-ին և 2-րդ կարգերի երկուական դիպլոմների:

,,Ավանդույթ,, ՓԲԸ-ի սաները նույնպես մասնակցել են փառատոնների: Գյումրիում կազմակերպված ,,Վերածնունդ,, Վրաստանի Բոլնիս քաղաքի ,,Մեկ երկնքի տակ,, փառատոններից վերադարձել են շնորհակալագրերով և հուշանվերներով:

2012թ-ին մարզադպրոցի մարզիկները մասնակցել են ՀՀ-ում կազմակերպված սամբո ըմբշամարտի, բռնցքամարտի և ֆուտբոլի մի շարք մրցաշարերի: Սամբո ըմբշամարտի և ազատ ոճի ըմբշամարտի պատանիների և երիտասարդների առաջնություններում մի շարք մարզիկներ դարձել են 1-ին, 2-րդ և 3-րդ մրցանակակիրներ:

2012թ արդյունավետ էր նաև քույր քաղաքների հետ կապերի ամրապնդման տեսանկյունից: Անցած տարի նախապատրաստական աշխատանքներ տարվեցին Ռումինիայի Գեռլա և Իտալիայի Թիեն համայնքների հետ բարեկամական կապեր հաստատելու ուղղությամբ, կատարվեցին Իջևան համայնքի պատվիրակությունների այցելություններ վերնշված համայնքներ:

Պաշտոնական պատվիրակության այցեություն եղավ նաև Իջևան քաղաքի ավանդական բարեկամ Ֆրանսիայի Վալանս քաղաք: